《陪西山游鼓山一首》
宋代·刘克庄

先生廊庙姿，非直藩翰才。
南州彩旗留，北阙丹诏催。
重臣方暑行，停骖小裴回。
客中载枚邹，物外寻宗雷，
遂穷天海观，一豁风云怀。
眷言此灵山，自判宇宙来。
登临几朱轮，灭没随飞埃。
堂堂蔡与赵，继者其谁哉。
共惟勋业侔，况乃名节偕。
伊余忝载笔，适值祖帐开。
虽陪叔子游，独抱湛辈哀。
饯诗堪覆瓿，不敢镌苍崖。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。